Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 31/14/1105	Bratislava V, 23.1.2015
EEČ : 2-12-20-2015

U Z N E S E N I E

Trestná vec:	obvinený XXXXX 
Prečin:	Sprenevera podľa § 213 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
v priebehu mesiaca január v čase od 2.1.2008 do 31.1.2008, po ústnej dohode bývalých manželov XXXXX a XXXXX so svojim synom-obvineným XXXXX bolo prevedených 760 000,-Slovenských korún na účet číslo 4005369550/7500 vedený v ČSOB banke, akciovej spoločnosti na meno XXXXX, pochádzajúcich z predaja domu v Nižnej Sitnici č. 26 tak, že obsahom dohody bolo, že obvinený XXXXX prevedie celú sumu na účet XXXXX, v ČSOB v Českej republike, následne peniaze budú rozdelené rovným dielom medzi XXXXX a XXXXX, pričom XXXXX sa zriekla svojho podielu v prospech svojich detí XXXXX, XXXXX, XXXXX a XXXXX a to tak, že každý z nich mal dostať podiel v sume 95 000,-Slovenských korún, pričom zo sumy 760 000,- Slovenských korún, ktorá bola pripísaná na účet dňa 28.12.2007, previedol obvinený XXXXX iba sumu 190 000,-Slovenských korún dňa 3.1.2008 a to na účet brata XXXXX,  čo malo predstavovať jeho podiel a podiel brata XXXXX, zvyšné peniaze použil pre vlastnú potrebu, vrátane vlastného podielu, týmto konaním spôsobil poškodenému XXXXX, nar. 29.5.1955, škodu vo výške 380 000,-Slovenských korún a poškodenej XXXXX škodu vo výške 95 000,-Slovenských korún, celkovo vo výške 15 767,11-eur(475 000,-Slovenských korún).

lebo trestné stíhanie je neprípustné, preto že je trestné stíhanie podmienené súhlasom poškodeného a súhlas bol vzatý späť

Odôvodnenie:
Vyšetrovateľ PZ z OR PZ XXXXX V OKP vedie trestné stíhanie proti obv. XXXXX pod sp. zn. ORP-143/OEK-B5-2008 pre prečin sprenevery podľa § 213 ods. 1, ods. 2 písm. a/ Tr. zákona na tom skutkovom základe, ako je uvedené vo výrokovej časti tohto uznesenia.

Vyšetrovateľ PZ predložil dňa 22.1.2015 spisový materiál sp. zn. ORP-143/OEK-B5-2008 tunajšej prokuratúre s návrhom na zastavenie trestného stíhania podľa §215 ods. 1 písm. d/ Trestného poriadku s poukazom na § 9 ods. 1 písm. f/ Tr. poriadku. 

Preskúmaním predmetného návrhu spolu s na vec sa vzťahujúcim spisovým materiálom som dospel k záveru, že tento je dôvodný.

Podľa § 213 ods. 1, ods. 2 písm. a/ Tr. zákona kto si prisvojí cudziu vec, ktorá mu bola zverená, a spôsobí tak na cudzom majetku väčšiu škodu, potrestá sa odňatím slobody na jeden rok až päť rokov.

Podľa §215 ods. 1 písm. d/ Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku. 

Podľa § 9 ods. 1 písm. f/ Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Podľa	§ 211 ods. 1 Tr. poriadku trestné stíhanie pre trestný čin sprenevery podľa § 213 Tr. zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona , ak inak vykazuje znaky skutkovej podstaty tohto trestného činu, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich.
 
Podľa §130 ods. 2 veta prvá Tr. poriadku je svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. 

Obvinený XXXXX sa dňa 14.1.2015 v priebehu výsluchu v plnej miere ku skutku doznal, tento oľutoval, urobil tak z nerozvážnosti, škodu chce nahradiť. 

Zo spisového materiálu vyplýva, že poškodenými uvedeným trestným činom sú sestra obvineného XXXXX a otec obvineného XXXXX. 

Dňa 27.5.2014 a 3.7.2014 poškodený XXXXX a pošk. XXXXX výslovným písomným prejavom podľa §212 ods. 1 Tr. poriadku vzali späť súhlas na trestné stíhanie obv. XXXXX.
 
Vzhľadom na to, že trestné stíhanie je vedené pre prečin sprenevery podľa § 213 ods. 1, ods. 2 písm. a/ Tr. zákona, podmienka uvedená v § 211 ods. 1 Tr. poriadku je naplnená. Zároveň je aj naplnená podmienka uvedená v §211 ods. 2 Tr. poriadku a to že takým činom nebola spôsobená smrť alebo poškodeným nie je štát, obec, vyšší územný celok, právnická osoba s majetkovou účasťou štátu alebo právnická osoba, ktorá hospodári s verejnými financiami.

Zo spisového materiálu, ako aj výpovedí poškodených a obvineného vyplýva, že obvinený je osobou, voči ktorej by mali poškodení ako svedkovia právo odoprieť výpoveď podľa §130 ods. 2 Tr. poriadku, sú vo vzájomnom pomere syn-rodič a brat-sestra, t. j. v rodinnom pomere.  

S poukazom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Peter Dana
prokurátor